પોલીસના જણાવ્યા મુજબ ઇસ્ટર્ન ફ્રી-વે પર ચેમ્બુરથી વડાલા વચ્ચે ધૂમ સ્ટાઇલ આવી રહેલી ઇનોવાના ડ્રાઇવરે કાબૂ ગુમાવતા ડિવાઇડર પાર કરી રસ્તાની બીજી બાજુ જતી રહી. એ સમયે સામેની બાજુથી આવી રહેલી ટેક્સી ઇનોવા સાથે ભટકાઇ હતી. ઇનોવા અને ટેક્સીની ટક્કર એટલી જોરદાર હતી કે ટેક્સી ડ્રાઇવર, ટેક્સીમાં બેઠેલો પ્રવાસી અને ઇનોવાનો ડ્રાઇવર ઘટનાસ્થળે જ મૃત્યુ પામ્યા હતા. આરસીએફ પોલીસના જણાવ્યા પ્રમાણે સામેથી પૂરઝડપે આવી રહેલી ઇનોવાને કારણે ટેક્સી ડ્રાઇવરે પણ કાબૂ ગુમાવ્યો હતો અને અન્ય કાર સાથે ભટકાઈ ડિવાઇડરને ટકરાઇ હતી. અકસ્માતમાં ઘવાયેલા મહેશ કુકલેકરે નોંધાવેલી ફરિયાદને આધારે પોલીસે ઇનોવાના ડ્રાઇવર વિરૂદ્ધ ભારતીય દંડસંહિતાની કલમ ૩૦૪ (એ) હેઠળ ગુનો નોંધ્યો હતો. અકસ્માતમાં ઇનોવાનો ડ્રાઇવર અબ્દુલ હમીદ મેહમુદ સિધવા (૪૮), ટેક્સી ડ્રાઇવર નંદલાલ જયસ્વાલ (૪૨) અને ટેક્સીમાં પ્રવાસ કરનાર વિજય મધુકર કેલકર (૫૦) મૃત્યુ પામ્યા હતા.